P r e d k l a d a c i a   s p r á v a

	Na pozvanie predsedu vlády Slovenskej republiky M. Dzurindu sa v dňoch 3. - 4. mája 2001 uskutoční oficiálna návšteva predsedu vlády Fínskej republiky (FR) Paavo Lipponena v Slovenskej republike. 

	Bude to prvá oficiálna návšteva predsedu vlády FR na Slovensku od vzniku samostatnej Slovenskej republiky. Návšteva sa uskutočňuje v období zvýšenej intenzity rozvoja  vzájomných vzťahov.
	 
	Obsahom stretnutí bude prerokovanie aktuálnych otázok rozvoja spolupráce na bilaterálnej i multilaterálnej úrovni, vrátane možnosti prehĺbenia spolupráce v ekonomicko-obchodnej oblasti a problematiky európskej integrácie so zameraním na získanie informácií o prístupovom procese do EÚ.

Oficiálna návšteva predsedu vlády FR P.Lipponena nadväzuje na nedávnu oficiálnu návštevu ministra zahraničných vecí SR E.Kukana vo Fínsku v januári t.r., ktorá  vytvorila predpoklady pre ďalšiu aktivizáciu vzájomnej slovensko-fínskej spolupráce. Návšteva potvrdzuje bezproblémový charakter slovensko-fínskych vzťahov ako aj záujem o rozvoj vzájomne výhodnej spolupráce. Fínska strana podporuje rozširovanie EÚ, pozitívne hodnotí prístupové rokovania  SR do EÚ a je ochotná pomôcť SR svojimi poznatkami a skúsenosťami.